X (Ed Sheeranin albumi)

| x Ed Sheeran |
| --- | --- | --- |

Studioalbumin tiedot
 Äänitetty : 2013 – 2014
 Julkaistu: Australia ja Uusi-Seelanti 20. kesäkuuta 2014 Maailmanlaajuinen julkaisu 23. kesäkuuta 2014
 Formaatti: CD, LP, suoratoisto, digitaalinen lataus
 Tuottaja(t): Benny Blanco, Ed Sheeran, Emile Haynie, Jake Gosling, Jeff Bhasker, Johnny McDaid, Pharrell Williams ja Rick Rubin
 Tyylilaji: pop, hip hop, soul, R&B
 Kesto: 50.23
 Levy-yhtiö: Warner Music Group
 Levymerkki: Asylum Records Atlantic Records
Muut kannet
 Wembley Edition -painos.
Ed Sheeranin muut julkaisut
| + 2011 | x 2014 | ÷ 2017 |
Singlet albumilta X
 ”Sing” Julkaistu: 7. huhtikuuta 2014  ”Don’t” Julkaistu: 24. elokuuta 2014  ”Thinking Out Loud” Julkaistu: 24. syysskuuta 2014  ”Perfect” Julkaistu: 11. helmikuuta 2015  ”Photograph” Julkaistu: 11. toukokuuta 2015
x (laus. Multiply) on englantilaisen laulaja-lauluntekijä Ed Sheeranin toinen studioalbumi. Albumi julkaistiin vuonna 2014 Australiassa ja Uudessa-Seelannissa 20. kesäkuuta, ja maailmanlaajuisesti 23. kesäkuuta Asylum- ja Atlantic Records -levy-yhtiöiden toimesta. Se sai hyvän vastaanoton kriitikoiden ja yleisön keskuudessa, ja oli kansainvälinen kaupallinen menestys. x nousi albumilistojen ykköseksi viidessätoista maassa, muun muassa Britannian albumilistalla, Yhdysvaltain Billboard 200 -listalla ja Suomen virallisella listalla. Se oli vuoden 2015 toiseksi myydyin albumi ja ehdokas muun muassa vuoden albumin Grammy-palkinnon voittajaksi.
Albumin tuottajina toimivat muun muassa Rick Rubin, Pharrell Williams ja Sheeranin esikoisalbumin + tuottanut Jake Gosling. Albumin perusversio sisältää 12 kappaletta, deluxe-erikoispainos 16 kappaletta ja Wembley Edition -erikoispainos 18 kappaletta. Kaiken kaikkiaan Sheeran oli kirjoittanut albumia varten yli 120 kappaletta vuosien 2012 ja 2014 välillä. Singleinä albumilta julkaistiin viisi kappaletta: ”Sing”, ”Don’t”, ”Thinking Out Loud”, ”Bloodstream” ja ”Photograph”, joista neljä ensimmäistä nousivat kukin Britannian singlelistalla kymmenen parhaan joukkoon. ”Sing” oli Sheeranin uran ensimmäinen ykköstilan saavuttanut single, ja niin ikään listaykköseksi yltänyt ”Thinking Out Loud” palkittiin vuoden 2015 Grammy-gaalassa vuoden lauluna ja parhaana pop-sooloesityksenä.
x oli suoratoistopalvelu Spotifyn vuoden 2014 soitetuin albumi yli 430 miljoonalla toistollaan. Albumin suosio suoratoistopalveluiden käyttäjien keskuudessa teki Sheeranista myös iTunes-palvelun myydyimmän artistin Britanniassa, Irlannissa ja Uudessa-Seelannissa. Vuoden 2014 Grammy-gaalassa se oli ehdokas vuoden albumin ja parhaan pop-albumin saajaksi, ja helmikuussa 2015 se voitti vuoden parhaan brittiläisen albumin Brit Awardin. Britanniassa x on ylittänyt yksitoistakertaisen ja Yhdysvalloissa nelinkertaisen platinalevyn rajan. Se on Britannian kaikkien aikojen 20. eniten ja 2010-luvun kolmanneksi eniten myynyt albumi. Suomessa albumi on myynyt hieman alle tuplaplatinalevyn rajan, 19 618 kappaletta.
Albumia seurasi maailmanlaajuinen x-kiertue vuosina 2014–2015. Ed Sheeran esitti kiertueen aikana Lontoossa Wembleyn stadionilla kolme loppuunmyytyä konserttia, joista on taltioitu vuoden 2015 marraskuussa julkaistu konserttivideo ja dokumenttielokuva Jumpers for Goalposts: Live at Wembley Stadium.